钦定古今图书集成/方舆汇编/职方典/第1184卷 > 《齐安即事五首》前人
## 钦定古今图书集成/方舆汇编/职方典/第1184卷 > 《齐安即事五首》前人

初入黄州市，萧然绿树村。刈茅低缚屋，剖草密编门。
桃李花零落，山川势吐吞。廛民来一二，敬喜为温存。

又

雾雨一城暗，梨花三月天。空梁春蚁堕，疏壁暮蚊穿。
草密藏枯井，苔荒蚀断砖。开门山色好，飞翠落吟笺。

又

江月箫声远，春城竹色斑。天文鹑鸟次，城险虎头关。
绾绶此为郡，结茅先对山。雨晴闻布谷，斗草未能闲。

又

“雨过山添色，推窗翠扑衣。秧随新水长，蝶趁落花飞。
江近檐头挂，春从客里归。”“沙干聊可步，倚杖绿阴肥。”

又

“千村新雨过，水满绿苗生。”蚕麦收成速，兵农赋役轻。
纷纷挈家室，日日到州城。讼简有公暇，江山共此清。